b'\n_START_ARTICLE_\nOrskoi\n_START_PARAGRAPH_\nOrskoi (ven. \xd0\xa0\xd0\xb6\xd0\xb5\xcc\x81\xd0\xb2\xd0\xba\xd0\xb0, R\xc5\xbeevka) on historiallinen kaupunginosa ja Krasnogvardeiskin piiriin kuuluva kunnallishallintoalue Pietarin kaupungissa Ven\xc3\xa4j\xc3\xa4ll\xc3\xa4. Se sijaitsee kaupungin it\xc3\xa4osassa Ohtajoen vasemmalla rannalla._NEWLINE_1730-luvulla paikalle syntyi R\xc5\xbeevskaja sloboda -niminen asutus, joka sai nimens\xc3\xa4 omistajansa kapteeni V.F. R\xc5\xbeevskin mukaan. 1800-luvulla seudulle perustettiin tykist\xc3\xb6n harjoitusalue. Toisen maailmansodan alussa rakennettiin sotilaslentokentt\xc3\xa4, jolla oli suuri merkitys Leningradin piirityksen aikana. Alueella on teollisuutta ja eri aikoina rakennettuja asuinkortteleita. Pietarin ja Laatokan v\xc3\xa4lisell\xc3\xa4 rautatiell\xc3\xa4 on Orskoin asema.'